Çarçewa Hemleya 'Tecrîd, faşîzm û îşxalî rê bes o; wext wextê azadîye yo' de verê Ofîsê Neteweyanê Yewbîyayeyan (NY) yê Cenevre de çalakîya roniştişî dewam kena.
Çalakîya ke 25ê çeleyî de ameye despêkerdene û her roja çarşemeyî yena domnayene. Çalakîye no hewte hetê kurdanê ke bajarê Solothornî ra ameyî ra dîyaye rayraberdene.
Çalakwanan peyê xo kerd NYyî û bêvengîya înan ya vera waştişanê kurdan rê nêrazîbîyayîş mojna.
Hemserekê Merkezê Komelê Kurdan ê Cenevre Salîh Saglamî ard ziwan ke waştişo esasî yê şarê kurdî azadîya Abdullah Ocalanî ya. Saglamî vat: ''Tecrîdê vera îdareyê kurdan yeno kerdene la dewletê Ewropa ke tim pê heqanê merdiman xo wasifenenê vera îşkenceyê tecrîdî bêveng ê. Ma peyê xo kenê NYyî û bêvengîya înan şermezar kenê. Waştişê ma têna azadîya Rayberîya ma ya û heta caardişê nayî ma de her ca de wayîrê hemleya azadîye bivejîyê.''
